Пенчо Славейков
Скерцо. Григ

chitanka.info

Скерцо. Григ[0]

Когато идеш там,

полека й кажи:

есенната мъгла градината скрежи,

и той е сам.

И дивните цветя

увяхнаха и те,

увяхнаха и те, немилвано дете,

за теб в мечта.

Когато идеш там,

полека й кажи:

есенната мъгла градината скрежи —

и той е сам!

Не чакай отговор;

и тихо помени —

че ще затвори той со есенните дни

угаснал взор.

И нека не смути

ней радостта, вестта

за тоя, който ще изчезне с есента,

за теб в мечти.

[0] Григ, Едуард (1843–1907 г.), — бележит норвежки композитор. Скерцо — музикален жанр. Стихотворението на Славейков е написано под впечатлението на изпълнението на произведение от Григ. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.